tomron87/hebrew-wikipedia-sentences-corpus huggingface dataset:
אף על פי שהדבר נכתב באופן שונה מפעם לפעם, פרטים אלו והמרכיבים העיקריים של סיפור המקור מעולם לא השתנו.
סיפור המקור הוא מקור התכונות והאופי של הדמות, אשר מובאות בהרפתקאות השונות.
פרנק מילר ציין כי "הדמות היא דיוניסאית, כוח של אנרכיה המאלצת את עצמה על הסדר האינדיבידואלי".
באטמן, המחופש לעטלף, יוצר זהות מפחידה העוזרת לו במאבקו בפשע, פחד שמקורו במצפון האשם של הפושעים עצמם.
ישנם גיבורי-על רבים ללא כוחות-על, אך באטמן הוא הבולט שבהם.
הוא מסתמך על מוחו המדהים, ידע מדעי, כישורים בלשיים, יכולת גופנית ומאגר פטנטים ואמצעי לחימה.
הוא נחשב לאחד הבלשים הטובים בעולם.
בסיפורו הראשון של גרנט מוריסון בעלילותיה המחודשות של ליגת הצדק מ-1996, סופרמן מתאר את באטמן כאדם המסוכן ביותר עלי אדמות, המסוגל להביס קבוצת חייזרים בעלי כוחות-על לבדו כדי להציל את חבריו השבויים.
הוא אמן ההתחזות ולעיתים אוסף מידע בדמותו של מאטצ'ס מאלון, גנגסטר ידוע.
באטמן מתואר גם כאמן הלחימה הטוב ביותר ביקום DC.
באטמן הוא אמן ההתגנבות וההתחמקות ואחד מסימני ההיכר שלו היא יכולתו להיעלם בצללים ברגע אחד, דבר הגורם לאנשים הנתקלים בו, ובײחוד לפושעים בעלי אמונות טפלות, לחשוב שהם נלחמים ביצור על-טבעי.
באטמן הוא גם אשף הבריחות ויודע להשתחרר ממלכודות רבות, לפרוץ מנעולים, להתיר קשרים ולהשתחרר מחבלים.
במספר גרסאות לבאטמן יש יכולת חיקוי.
אחד מסימני ההיכר של באטמן הוא האינטלקט הגאוני שלו והיותו מוכשר במספר רב של תחומי ידע, מיומנויות וכישורים שונים.
הוא גאון מדעי וטכנולוגי (אם כי בגרסאות שונות הוא מסתמך על אנשים אחרים שיתחזקו את אמצעי הלחימה וכלי הרכב שלו), בלש וקרימינולוג מומחה, ובנוסף אסטרטג מיומן ותכסיסן, יכולות המאפשרות לו לאלתר תוכניות לחימה יעילות כנגד איומים שונים, בהם נבלי-על מסוכנים.
חלק נכבד מעלילותיו של באטמן מתוארים כמאבק מוחות בין באטמן לאויביו, כגון למשל המאבק באיש החידות המנסה להותיר חידות ופשעים שבאטמן לא יוכל לפתור.
תחפושתו של באטמן (שמכונה "חליפת העטלף") מכילה מאפייני עטלף על מנת להפחיד פושעים.
הפרטים שבתלבושת משתנים ללא הרף בחוברות ובמדיה, אך האלמנטים הבסיסיים נותרים: גלימה ארוכה המזכירה כנפי עטלף, ברדס המכסה את פרצופו וממנו בולטים שני חודים המזכירים אוזני עטלף, סמל עטלף מסוגנן על החזה וחגורת אביזרים ואמצעי לחימה.
המראה הכללי של הדמות, בעיקר צורת אוזני העטלף והגלימה, השתנה בהתאם ליוצרים.
צבעי התלבושת המקוריים הם כחול ואפור, אף על פי שסוגיית הצבעים נבעה משיטת הצביעה באותם ימים.
באטמן עוצב במקור עם גלימה וברדס שחורים עם חליפה אפורה, אך סטנדרט הצביעה דרש להוסיף כחול לצבע השחור.
בעוד שבקומיקס ובסדרות האנימציה המצוירות דבקו בצבעים אלה, בגרסאות הקולנוע חליפת העטלף הייתה כולה בצבע שחור או אפור-כסוף כהה, למעט החגורה הצהובה וסמל העטלף.
לסמל העטלף נוסף רקע צהוב בצורת אליפסה בשנת 1964, מה שהפך לסימן המסחרי של הדמות, בדומה לסמל ה-S בצבעי הצהוב-אדום של סופרמן.
בגרסת נולאן הגלימה יכולה להפוך לדאון המאפשר לבאטמן לדאות בין גגות העיר.
בסרט הפלאש מ-2023 הגלימה של באטמן, בנוסף ליכולתה להפוך לדאון דמוי כנפי עטלף, היא חסינת-כדורים ובאטמן פורש אותה על מנת להגן על בארי אלן מירי כדורי רובה סער AK-47.
בנוסף לחגורת האביזרים באטמן מטמין פטנטים שונים במקומות שונים בחליפה, למקרה שיאבד את חגורתו.
בכפפותיו, למשל, הוא מחביא ערכה לפריצת מנעולים ולעיתים גם שוריקן קטן בצורת עטלף.
מגני הזרוע שלו, שכוללים להבים משוננים, הם לרוב משוריינים, והלהבים מאפשרים לו לחתוך וכן מספקים הגנה מפני להבי האויב.
בגרסאות המדיה, באטמן מצויד בחליפות מיוחדות כדוגמת חליפת שריון ושלד חיצוני המגבירות את כוחו הפיזי (ללחימה בסופרמן וביין), חליפת סונאר, חליפה לשמירת חום גוף (ללחימה במיסטר פריז), חליפה חסינת אש, חליפת צלילה ועוד.
חלק מחליפות השריון (לרוב אלה העתידניות) מעניקות לו כוח מוגבר ואף יכולת תעופה.
מערת העטלף משמשת כמרכז פיקוד למעקב מקומי וגלובלי, ובה מאוחסנים כלי הרכב שלו והגאדג'טים המשמשים אותו ללחימה בפשע וכן מזכרות שבאטמן שומר מקרבות.
בחוברת הקומיקס Shadow of the Bat #45 וכן בסרט הקולנוע "באטמן מתחיל", צוין כי המערה היא חלק מרכבת המחתרת.
בחוברת Batman #12 (אוגוסט-ספטמבר 1942) צוין קיומם של האנגרים תת-קרקעיים, כאשר המערה עצמה ומעבדת הפשע הוצגו בפרק השני של סרטי הטלוויזיה הקצרים משנת 1943, שנקרא "The Bat's Cave".
הכניסה למערה הייתה דרך מעבר סודי החבוי מאחורי שעון אורלוגין, והיא הייתה מקום משכנם של עטלפים.
אולם היה זה בחוברת Detective Comics #83 מינואר 1994 שמערת העטלף הופיעה לראשונה מעל דפי הקומיקס, והיא התפתחה בחלוף השנים להכיל גם מחשב-על ומעבדת זיהוי פלילי.
במשחק ארקהם אסיילום באטמן מספר לאורקל כי הוא הקים מערת עטלף נוספת מתחת לארקהם אסיילום.
באטמן משתמש במגוון רחב של גאדג'טים ופטנטים מותאמים מראש במלחמתו בפשע, כאשר העיצובים שלהם דומים לצורת עטלף.
היסטוריון באטמן, לי דניאלס, נותן את הקרדיט להצגתה של חגורת האביזרים לגרדנר פוקס בחוברת Detective Comics #29 (יולי 1939) כמו גם לנשק הראשון - הבאטראנג, בומרנג דמוי עטלף.
באטמן שומר על ציוד השטח שלו בחגורת אביזרים, הידועה בכינוייה באנגלית Utility Belt, הנושאת במשך השנים אינספור אמצעי לחימה.
אמצעי לחימה אלו נישאים כקפסולות בתאים מיוחדים או בכיסים קטנים.
בין היתר הוא משתמש גם ברובה חבלים, נפצים ושוריקנים, באטראנגי נפץ, שוקר חשמלי, רימוני גז וערכה לפריצת מנעולים.
רובה החבלים הוא אחד הגאדג'טים החשובים והאופיינים ביותר של באטמן: מדובר במשגר היורה חבל ובקצהו אנקול (קרס טיפוס) וכולל גם כננת המושכת את באטמן למעלה כאשר הקרס נתפס במטרה.
רובה החבלים מאפשר לו לטפס על גורדי השחקים בגות'אם סיטי ולדלג בין גגות הבניינים בעיר, אך משמש גם ללחימה בפושעים.
ברוב הגרסאות אין התייחסות למגבלות טכנולוגיות, פיזיקליות וריאליות של רובה החבלים ולבאטמן יש בפועל מלאי בלתי מוגבל של חבלים ורובה החבלים שלו תמיד טעון ומוכן לפעולה.
יוצא מן הכלל הוא השימוש בנשק חם, כלל אותו באטמן אוכף באדיקות, היות שנשק חם הוא שהרג את הוריו.
אמנם תיאורים מודרניים של הדמות מציגים את כלי הרכב שלו חמושים במקלעים אך באטמן מקפיד להשתמש בהם רק נגד חפצים (כגון פריצת מכשולים או נטרול כלי רכב אחרים) ולא כדי להרוג.
במשחק "באטמן: ארקהם נייט", באטמן משתמש בתחמושת חיה כנגד טנקים שנשלטים בשליטה מרחוק, מאחר שאין בתוכם בני אדם שעשויים למות.
כמו כן, הבאטמוביל מוגנת בשדה חשמלי וכאשר עבריין בא איתה במגע, הוא מתחשמל ומועף הרחק.
באטמן מצויד במגוון כלי רכב.
המפורסם מכולם הוא הבאטמוביל, אך לבאטמן גם יש מטוס, סירת מרוצים, צוללת ואופנוע.
באטמן משתמש בכלי רכב אלו להתנייד ברחבי גות'אם סיטי אך גם להילחם בפושעים.
רובם ממוגני ירי וחמושים במגוון פטנטים כגון מקלעים, רובה חבלים, מערכות שליטה ובקרה מתקדמות, מערכות קשר ועוד.
בגרסאות מדיה מסוימות, באטמן מרבה להשתמש בדאונים המעוצבים ככנפי עטלף גדולות על-מנת לדלג בין גגות גות'אם.
בחלק מהגרסאות (כדוגמת הסרט "באטמן מתחיל") הדאון הוא חלק אינטגרלי מהגלימה שבחליפתו.
רכבו העיקרי הוא הבאטמוביל - המתואר לרוב צבוע בצבע שחור או כחול כהה וכולל כנפונים המזכירים כנפי עטלף.
זהו רכב מהיר ומכונית משוריינת שבה פטנטים שונים, כגון רובה חבלים, מחשב, פצצות עשן, נהיגה בשלט רחוק ועוד.
במהלך השנים השתנה עיצובה במדיות השונות - החל במכונית ספורט מסוגננת, עבור ברכב שטח (למשל בטרילוגיית הסרטים של נולאן) וכלה בטנק כבד (למשל ברומן הגרפי באטמן: האביר האפל חוזר מאת פרנק מילר).
במשחק הווידאו "באטמן: ארקהם אסיילום" מוצגת הגרסה "הקלאסית" של הבאטמוביל המזכירה את המכונית שהופיע בסדרה המצוירת.
במשחק "באטמן: ארקהם נייט", הבאטמוביל נראית כמו הגרסה שהופיעה בטרילוגיית סרטי "באטמן" של כריסטופר נולאן.
האינטראקציה של באטמן עם הדמויות שסבבו אותו עזרו לבסס את הדמות ולהגדירה.
מפכ"ל המשטרה ג'יימס גורדון, בעל בריתו במשטרת גות'אם סיטי, הופיע לצידו החל מהחוברת הראשונה ממאי 1939. בהמשך הצטרפו גם אלפרד פניוורת' כמשרתו האישי ולושיוס פוקס כשותפו העסקי והאחראי לפטנטים הרבים שברשותו.
אולם, תפקיד דמות המשנה החשובה ביותר שמור לשותפו הצעיר רובין.
רובין הוא שותפו של באטמן ללחימה בפשע, שנמצא איתו בשטח ומסכן את חייו בקרבות נגד הפושעים.
רובין מאומן ומודרך על ידי באטמן שמשמש לו גם מורה רוחני ודמות אב.
במהלך עלילות קומיקס מספר דמויות שונות נטלו את זהותו של רובין.
הרובין הראשון, דיק גרייסון, פוצח בקריירת סולו כנייטווינג, אם כי הוא ובאטמן עדיין משתפים פעולה מדי פעם.
הרובין השני, ג'ייסון טוד, נפצע ונהרג בידי הג'וקר, אך חוזר לחיים כיריב שקול לבאטמן, הברדס האדום.
הרובין השלישי, טים דרייק, הופיע לראשונה ב-1989 ומאז כיכב בסדרה משלו, רובין האדום.
הרובין האחרון, דמיאן ויין, הוא בנם הביולוגי של ברוס ויין וטליה אל-גול, בתו של ראס-אל-גול.
דמויות נוספות כוללות את ברברה גורדון, בתו של מפכ"ל המשטרה גורדון, אשר החלה כצלע שלישית במשפחת העטלף כבאטגירל.
בסיפור "באטמן: האביר האפל חוזר" מוצגת דמותה של קארי קלי, שמתפקדת כרובין בעתיד הדיסטופי בסיפור ומסייעת לבאטמן המזדקן להשיב את הסדר על כנו בגות'אם, שנשלטת בידי כנופיות רחוב ונבלי על.
באטמן נתקל בשלל אויבים החל מפושעים זוטרים, עבור בראשי מאפיה ומשפחות פשע רבי-השפעה ועד לנבלי-על.
רשימתם היא מהמוכרות ביותר בתרבות הפופולרית, ולרבים מהם סיפורי מקור טרגיים שגורמים להם לעבור לחיי פשע.
אויבו המושבע של באטמן הוא הג'וקר, פושע אנרכיסט פסיכופת ורצחני דמוי ליצן, המייצג את כל מה שבאטמן איננו, בכך מהווה ניגוד מושלם אליו.
חלק נכבד מאויביו של באטמן הם פסיכופתים או חולי נפש, ולכן מוחזקים בארקהם אסיילום - מוסד סגור לחולי נפש.
אף על פי שמדובר במוסד סגור ומאובטח רבים מהם בורחים ממנו אחת לכמה זמן.
באטמן הפך לאייקון תרבותי המוכר ברחבי העולם.
נוכחותו פשטה מעבר לגבולות הקומיקס - הסרט משנת 1989 וכן המסחור הרב שנעשה בעקבותיו הביאו את הדמות לתודעה הציבורית.
ביזנסוויק מיקם את הדמות כאחת מעשרת גיבורי-העל האינטליגנטיים בעולם הקומיקס.
אנטרטיינמנט ויקלי מיקם את הדמות ברשימת 20 הגיבורים המגניבים ביותר בתרבות הפופולרית.
הסרט "באטמן" משנת 1989 נכלל ברשימת מאה הגיבורים והנבלים במאה שנים של מכון הסרטים האמריקאי.
באטמן הפך לדמות פופולרית מאוד עם הצגתו וכיכב בסדרת כותרי קומיקס שבהם הוא היה הדמות הראשית בשנת 1940. בחלוף הזמן נעשו מספר עיבודים לדמות.
הסדרה באטמן מסוף שנות ה-60 השתמשה באפיון קאמפי, מגמה שהמשיכה בשנות השבעים והשמונים.
סרטי הקולנוע "באטמן" של טים ברטון ו"באטמן מתחיל" של כריסטופר נולאן הציגו באטמן אפל וגותי.
משחקי מחשב רבים עוסקים בבאטמן, חלקם בעקבות סרטי הקולנוע עליו.
משחקי באטמן הידועים ביותר היא סדרת המשחקים באטמן: ארקהם של חברת משחקי הווידאו Rocksteady, שזכתה לשבחים רבים.
בין השנים 2009 ו-2011 יצאו שני משחקי המחשב והקונסולות "באטמן ארקהם אסיילום" ו"באטמן: ארקהם סיטי", אשר בניגוד למשחקים קודמים שמהווים אדפטציות לדמות הקומיקס כפי שהיא מופיעה במדיום הטלוויזיוני, הם הראשונים שמספרים את מיתוס איש העטלף בדרך מודרנית וחדשה.
המשחק הראשון אף זכה בפרס באפט"א למשחק הטוב ביותר לשנת 2009. ב-25 באוקטובר 2013 יצא המשחק השלישי בסדרה, "באטמן ארקהם אוריג'ינס", שמהווה הקדמה לשני קודמיו.
ב-23 ביוני 2015 יצא המשחק הרביעי והאחרון בסדרת המשחקים של חברת Rocksteady, "באטמן ארקהם נייט".
בשנת 1989, באטמן שב לקולנוע בסרטו של טים ברטון, "באטמן".
מייקל קיטון הופיע בתפקיד באטמן וג'ק ניקולסון בתפקיד הג'וקר.
הסרט זכה להצלחה קופתית והגיע למקום החמישי ברשימת שוברי הקופות של השנה וההצלחה הובילה ליציאת סרט המשך: "באטמן חוזר" ב-1992.
בשנת 1995 יצא הסרט "באטמן לנצח" ובשנת 1997 יצא הסרט "באטמן ורובין", שניהם סרטי המשך לסרטים "באטמן" ו"באטמן חוזר", אולם בבימויו של ג'ואל שומאכר ובכיכוב ואל קילמר וג'ורג' קלוני.
"באטמן ורובין" נכשל קופתית וביקורתית, מה שגרם לאולפני האחים וורנר לבטל את התוכניות לסרט חמישי בסדרה.
בשנת 2005 יצא אתחול מחודש לסרטי הקולנוע של באטמן - "באטמן מתחיל", בבימויו של כריסטופר נולאן, ובו מובא סיפור המקור של הדמות.
כריסטיאן בייל הופיע בתפקיד הראשי, תפקיד אותו חזר לגלם בסרט ההמשך "האביר האפל" משנת 2008, שנחשב לאחד מסרטי הקומיקס הטובים ביותר, ובו באטמן מתמודד מול הג'וקר בגילומו של הית' לדג'ר.
ב-20 ביולי 2012 יצא הסרט השלישי והמסכם בבימויו של נולאן - "עלייתו של האביר האפל".
הסרטים של נולאן - שמכונים גם "טרילוגיית האביר האפל" - זכו לביקורות חיוביות על הסגנון הריאליסטי והאפל של הסרטים והפכו לשוברי קופות.
ביולי 2008 יצא סרט אנימציה יפני "באטמן: אביר גות'אם", המורכב משישה סרטים קצרים בסגנונות אנימציה שונים.
בספטמבר 2011 יצא סרט האנימציה "באטמן: שנה ראשונה", שמבוסס על קומיקס באותו שם.
משנת 2016 עד שנת 2021 השחקן בן אפלק גילם את דמותו של באטמן ביקום הקולנועי של DC.
השחקן הביע חוסר רצון לחזור לגלם את הדמות, כמו כן, העולם הקולנועי אליו הייתה שייכת התגלמות זו של באטמן עובר אתחול בהובלת הבמאי ג'יימס גאן ובאטמן צפוי לחזור עם ליהוק חדש.
סרט סולו בבימויו של הבמאי מאט ריבס יצא לאקרנים במרץ 2022 בכיכובו של רוברט פטינסון.
סרט המשך עתיד לצאת ב-2025.
באטמן של קיטון צויד בחליפת עטלף משוריינת, גלימה חסינת-כדורים שהופכת לדאון, רובה חבלים, באטראנג, מטעני נפץ ומטוס קרב בצורת עטלף.
דמותו של באטמן הופיעה במדיות אחרות נוסף לקומיקס - רצועות קומיקס, ספרים, תסכיתי רדיו, סדרות טלוויזיה ואנימציה וסרטי קולנוע.
רצועת קומיקס ראשונה הופיעה בעיתון יומי באוקטובר 1943, כאשר באותה שנה שודרה גם סדרת סרטי טלוויזיה קצרים בת 15 חלקים.
בעוד לא הייתה לבאטמן תסכית רדיו משלו, הוא הופיע בתפקיד אורח בהרפתקאותיו של סופרמן החל משנת 1945. סדרת סרטי טלוויזיה שנייה בשם באטמן ורובין שודרה בשנת 1949.
סדרת הטלוויזיה באטמן בכיכובו של אדם וסט שודרה בתחילת 1966 ברשת ABC, והפכה עד מהרה לתופעה תרבותית עקב חוש ההומור הקאמפי שבה.
לדברי וסט, המונח "קאמפיות" לא מתאר אותה במדויק, והסדרה הייתה פארסה או פרודיה מכוונת לקומיקס.
הסדרה שודרה למשך 120 פרקים עד לסיומה ב-1968. בין שתי עונות הסדרה צולם סרט באורך מלא.
הפופולריות של סדרת הטלוויזיה הביאה לסדרת האנימציה הראשונה שנעשתה על הדמות, The Batman\Superman Hour.
החלקים בהם הופיע באטמן נערכו יחדיו לאחר מכן כדי להכלל בסדרת האנימציה Batman with Robin the Boy Wonder בת 33 הפרקים, ששודרה בשנים 1968–1977 ברשת CBS.
בשנים 1973–1983 באטמן הופיע כחלק מחבורת Super Friends, סדרת אנימציה מבית האנה ברברה.
בשנת 1977 כיכב באטמן בסדרת אנימציה משלו בת 16 פרקים, The New Adventures of Batman בהפקת פילמיישן.
בשנת 1992 חזר באטמן לטלוויזיה ב"באטמן: איש העטלף", שהופקה בידי האחים וורנר עבור רשת FOX, ותוארה כגילום הקרוב ביותר למראהו האמנותי של באטמן של שנות ה-90. הסדרה זכתה להצלחה רבה, ביקורות מצוינות ומספר פרסי אמי.
לסדרות אלו נוצרו חמישה סרטי אנימציה באורך מלא.
בשנת 2004 עלתה לשידור סדרת אנימציה חדשה בשם "הבאטמן", ששודרה למשך חמש עונות.
בשנים 2008–2011 שודרה סדרת הקרוסאוברים "באטמן: האמיצים והנועזים" , שבה באטמן, בדומה לקומיקס, נעזר בגיבורי-על נוספים.
בשנת 2009 עלתה סדרה בשם "Beware the Batman" .
בשנת 2014–2019 שודרה סדרת הלייב אקשן "גות'האם" בכיכוב בן מקנזי המגלם את השוטר הצעיר ג'יימס גורדון בשנות נעוריו של ברוס ויין, אותו מגלם השחקן דוד מזוז.
בשנת 2022 עלתה סדרת האנימציה "באטווילס" שעוסקת בכלי הרכב של משפחת העטלף.
כשמחשב העטלף, בעזרת הרובוט שלו "M.O.E", מתקין בהם בינה מלאכותית, שנותנת להם יכולת לדבר ולהתנועע בחופשיות.
משפחת העטלף מופיעה בתפקיד משנה, וכן דיוק תומאס מוצג בתור רובין וכן מציג את קסנדרה קיין כבאטגירל.
באטמן: איש העטלף היא סדרת אנימציה מבית היוצר של האחים וורנר המבוססת על דמותו של באטמן, גיבור העל של חברת DC קומיקס.
הסדרה זכתה בארבעה פרסי אמי והייתה מועמדת לשישה נוספים.
הסדרה שודרה ברשת FOX מ-5 בספטמבר 1992 ל-15 בספטמבר 1995 למשך ארבע עונות.
לאחר העונה הראשונה שונה שמה ל"הרפתקאות באטמן ורובין", ולאחר שידורם של 85 פרקים הוחלט להאריכה לעונה נוספת שנקראה בשם "הרפתקאותיו החדשות של באטמן", ששודרה למשך 24 פרקים בין השנים 1997 ו-1999 בטרם בוטלה עקב תקציב נמוך.הבהרה??
זו סיבה לחידוש ולא לביטול
הסדרה נהפכה לאבן היסוד של מחלקת האנימציה של האחים וורנר, שנהייתה אחד מבתי ההפקות הגדולים של אנימציה לטלוויזיה והשיקה מגוון סדרות המבוססות על דמויות של DC קומיקס, הבולטות שבהן הן "סופרמן: סדרת האנימציה" ו"ליגת הצדק".
בעקבותיה יצאו ארבעה סרטי אנימציה - "באטמן: מסכת התעתועים", "באטמן: איש הקרח", "באטמן: מסתורין אשת העטלף" ו"באטמן והארלי קווין".
היא שודרה גם בישראל, במסגרת ערוץ הילדים של הכבלים.
הסדרה המקורית התקבלה בהתלהבות על ידי המבקרים והמעריצים כאחד.
היא זכתה לשבחים רבים ואף הוצבה במקום הראשון ברשימת "11 הסדרות המצוירות הנוסטליגיות של כל הזמנים" על ידי מבקר הסרטים הנוסטלג'יה קריטיק.
הסדרה זכתה במספר פרסים, והיא קיבלה שבחים רבים מהמבקרים וממעריצי הדמות על עצם היותה העיבוד המודרני הנאמן ביותר לדמות, תוך שימוש במורכבות עלילתית, אווירה אפלה ואיכות אמנותית.
הסדרה המקורית לקחה בחלקה השראה מ"באטמן", סרטו של טים ברטון משנת 1989 שהפך להצלחה אדירה.
בהתחלה מוזיקת הפתיחה שלה הייתה וריאציה על נעימת הפתיחה של הסרט שנכתבה על ידי דני אלפמן (פרקים מאוחרים יותר השתמשו בנעימה חדשה, בסגנון דומה, שנכתבה על ידי שירלי ווקר).
השפעה נוספת היו סרטוני האנימציה של סופרמן משנות ה-40 של המאה ה-20 שהופקו על ידי אולפני פליישר.
הסדרה שודרה לראשונה ב-1992, מספר חודשים אחרי העלייה המוצלחת על המסכים של הסרט השני של באטמן, "באטמן חוזר".
טים ורדומסקי תכננו את הסדרה על ידי אימוץ גישה על-זמנית מהסרט של ברטון המשלבת בין אלמנטים של שנות ה-30 ושנות ה-40 של המאה ה-20 כגון כותרות בשחור לבן, צפלין משטרתי, מכוניות ישנות ואווירת גנגסטרים, יחד עם סכימת צביעה כהה ואפלולית, שלקחה השראה מסרטוני האנימציה הישנים של סופרמן ומסרטי פילם נואר.
במאמץ להפוך את הסדרה לאפלה יותר, המפיקים מתחו את הגבולות של סדרות פעולה מצוירות שהיו נהוגות עד אז: זו הייתה סדרת האנימציה הראשונה מזה שנים שתיארה כלי ירייה שמבצעים ירי, ובאטמן מרביץ לרעים ולפעמים יש קצת דם; בנוסף, רקעים רבים בסדרה צוירו על גבי נייר שחור.
השילוב החזותי הייחודי של תמונות פילם נואר ועיצוב אר דקו עם סכמת צבעים כהה מאוד כונה "Dark Deco" ("דקו אפל") בידי המפיקים.
דווח שסגנון זה נתקל בהתנגדות מצד ראשי האולפנים, אבל ההצלחה של סרטו הראשון של ברטון על באטמן אפשרה להם להפיק פרק פיילוט שנקרא בשם "On Leather Wings", שזכה להצלחה אדירה ולפי טים "הוריד הרבה אנשים מהגב שלנו".
הסדרה היא הראשונה בהמשכיות סדרות האנימציה של DC, וידועה לעיתים בשם "Diniverse" על שם התסריטאי והמפיק פול דיני, אף על פי שהקבוע בהמשכיות הוא דווקא ברוס טים ולא דיני.
המשכיות זו הייתה נפרדת מסדרות מצוירות קודמות של האחים וורנר בהם באטמן היה מעורב, כגון The Superfriends.
הסדרה זכתה בפרס אמי ובמהרה זכתה לשבחים רבים על סגנון האנימציה הייחודי והכתיבה הבוגרת.
היא נהפכה תכף ומיד ללהיט.
מעריצים בגילאים שונים שיבחו את הטון המתוחכם של הסדרה ואת הסיפורים הפסיכולוגיים העמוקים.
הסדרה שיכתבה כמה מהדמויות הקלאסיות תוך מחווה לגילום הקלאסי שלהם אך עם תוספת של מניע דרמטי חדש.
נבלים כמו דו-פרצוף, הדחליל והכובען המטורף, וכן גיבורים כמו רובין הם הוכחה לכך.
בנוסף, הסדרה הפיחה חיים חדשים בדמויות כמעט נשכחות כמו מלך השעונים.
דוגמה בולטת לשינוי דרסטי היא מיסטר פריז.
הסדרה הפכה אותו ממדען מטורף עם גימיק לקרח לדמות טראגית שחזותו הקפואה מסתירה אהבה אבודה (לאשתו החולה סופנית שנמצאת בהקפאה קריונית) וזעם נקמני.
הסדרה גם הוסיפה דמויות חדשות, המפורסמת שבהם היא העוזרת האומללה של הג'וקר הארלי קווין, שנהפכה לכה פופולרית עד ש-DC קומיקס הוסיפו אותה לקנון של הקומיקס.
חלק מהיוצרים של הסדרה טענו ש"ההרפתקאות החדשות של באטמן" היא בעצם המשך לסדרת האנימציה המקורית.
המפיקים חזרו ואישרו שהתוכנית מתרחשת באותו עולם, שיש המשכיות מהסדרה הקודמת, רק שהזמן הוא לאחר כמה שנים.
אולם, לפרקים של "הרפתקאותיו החדשות של באטמן" היו הבדלים דקורטיביים שגרמו למעריצים להתייחס לתוכניות כאל שתי תוכניות שונות.
למשל, רוב הדמויות עברו עיצוב מחדש.
כמו כן, תקציב הסדרה החדשה היה נמוך מזה של הישנה.
פרקים מסוימים נהפכו לאגדיים בקרב חוגי מעריצים.
הפרק הכי מהולל הוא הפרק זוכה האמי "Heart of Ice", הידוע בהמצאה מחדש של הנבל מיסטר פריז, ששינה אותו ממדען מטורף עם גימיק לקור לדמות רצינית עם רקע טרגי וסימפתי.
גם חלקו הראשון של הפרק הכפול "Robin's Reckoning" זכה להצלחה רבה ונחשב לאחד האדפטציות הקלאסיות לסיפור המוצא של רובין.
הפרקים האהובים על המעריצים, "Almost Got 'Im", "Perchance To Dream" ו "POV", זכו גם להערכה גבוהה עקב הגישה המיוחדת לצורת סיפור העלילה ותפנית העלילה המפתיעה בסוף.
הסדרה כללה צוות מדבבים נרחב ובו מספר כוכבים שדיבבו את מגוון הנבלים הקלאסיים של הסדרה, הידוע שבהם הוא מארק המיל שבנה לעצמו קריירה חדשה בגילומו העליז והמטורף של הג'וקר.
את באטמן/ברוס ויין דיבב קווין קונרוי שהמשיך לדבב את הדמות במשך 30 שנה במגוון רחב של סדרות הנפשה, סרטי הנפשה ומשחקי מחשב המבוססים על הדמות, ונחשב למדבב שהגדיר את "הקול של באטמן".
מפגשי הקלטת הדיבוב הוקלטו כאשר השחקנים ישבו ביחד באולפן, כמו תסכית רדיו, וזאת בניגוד לסדרות קודמות, בהן ההקלטות בוצעו בנפרד לשחקנים.
גישה זו הוסיפה אותנטיות למשחק ולדיבוב.
הסדרה דובבה לעברית 3 פעמים.
הדיבוב הראשון של הסדרה הוצג בערוץ הילדים ודובב באולפנטו בידי יוני חן והדס מוזס בין השנים 1993–1995. הדיבוב היה עבור כל פרקי הסדרה והם שודרו בארץ במקביל להפצתם בחו"ל.
דיבוב זה זכה להצלחה והופץ בקלטות וידאו ומדבביהם הפכו למזוהים והמשיכו גם לסדרות ההמשך שיצאו לאחר מכן ולסרטים המדובבים.
בשנת 2023 דובבו הפרקים החסרים והועלו לנטפליקס ופריים וידאו.
ברשתות החברתיות נמתחו ביקורות מצד מעריצים שציפו לדיבוב המקורי מערוץ הילדים.
באטמן של סדרה זו המשיך לככב גם בסדרה המצוירת של ליגת הצדק.
מראה החליפה שונה (הצבע הכחול חזר לגלימה) ויכולותיו של באטמן שודרגו באופן ניכר כמו גם הציוד שלו.
בסדרת האנימציה באטמן משמש כעוגן מרכזי של הליגה וכאסטרטג הראשי שלה, שגם תרם את הכסף להקמת "מגדל השמירה" - הלוויין המשמש כבסיס לליגה.
בשנת 1999 הופצה סדרת המשך נוספת בשם "באטמן: הדור הבא".
עלילת הסדרה מתרחשת בשנת 2035 כשאת תפקידו של איש העטלף נושא טרי מקגינס, נער בן 17 שהתייתם מאביו שהועסק כמהנדס כימי בעבור חברת ויין-פאוורס ונרצח בשל הסתבכותו עם גורמי העולם התחתון מקרב הנהלת החברה.
טרי מאומץ על ידי ברוס ויין שמאמן אותו, מנחה אותו, עוזר לו בעת הצורך ולפעמים אף מציל אותו.
כעבור כמה שנים, ב"ליגת הצדק", שונה סיפור חייו ונטען כי אביו של מקגינס היה עקר וכי טרי עצמו נוצר מתרומת זרע של ברוס ויין (באטמן הקודם) שהוקפאה עשורים לפני שהוריו פנו לבנק הזרע.
פרס קטגוריה מועמד/ת תוצאה פרס אמי הישגים בכתיבה לסדרת אנימציה פול דיני, מייקל ריבס, שון קתרין דרק ומרטין פסקו סדרת האנימציה הטובה ביותר הישגים בבימוי מוזיקלי והלחנה שירלי ווקר / הארווי כהן פרס אנני סדרת האנימציה הטובה ביותר פרס סאטורן סדרת הז'אנר הטובה ביותר
פרס קטגוריה מועמד תוצאה פרס אמי סדרת האנימציה לילדים הטובה ביותר הכתיבה הטובה ביותר לסדרת אנימציה פרס אנני הישגים במוזיקה בתחום האנימציה שירלי ווקר Young Artist Awards השחקן הצעיר הטוב ביותר בעבודת דיבוב סקוט מק'קאפי
פרס קטגוריה מועמד תוצאהפרס אמי הישגים בעריכת סאונד הישגים בבימוי מוזיקלי והלחנה שירלי ווקר פרס אנני סדרת האנימציה הטובה ביותר הישגים לעבודת דיבוב מארק המיל סדרת האנימציה הטובה ביותר הישגים לצוות יצירתי בתחום האנימציה ברוס טים ואריק רדומסקי הישגים לכתיבה בתחום האנימציה פול דיני
פרס קטגוריה זוכה תוצאה פרס אמי הישגים בבימוי מוזיקלי והלחנה הארווי כהן ושירלי ווקר עריכת סאונד
פרס קטגוריה מועמד תוצאה Young Artist Awards השחקן הצעיר הטוב ביותר בעבודת דיבוב מתיו ולנסיה
חברת האחים וורנר הפיצה ארבעה סרטים המבוססים על הסדרה:
באטמן: מסכת התעתועים (Batman: Mask of the Phantasm) – סרט קולנוע משנת 1993, המספר את תולדותיו של באטמן בסדרת פלאשבקים לאור חזרתה לעיר של אהובתו של ברוס ויין והופעת דמות מסתורית הרוצחת ראשי מאפיה בגות'אם סיטי שאחד מהם הוא הג'וקר.
באטמן: איש הקרח (Batman & Mr.
Freeze: Sub-Zero) – סרט משנת 1998 העוסק במיסטר פריז שמנסה להציל את אשתו הגוססת, והוא מחליט לחטוף את ברברה גורדון בשביל ניסוי שיכול להציל את אשתו.
באטמן: מסתורין אשת העטלף (Batman: Mystery of the Batwoman) – סרט משנת 2003 המציג גיבורה חדשה, באטוומן, שעוזרת לבאטמן ורובין להילחם בפשע.
באטמן והארלי קווין (Batman and Harley Quinn) – סרט משנת 2017 שבו הארלי עוזרת לבאטמן ונייטווינג נגד פויזן אייבי ונבל נוסף בשם פלורוניק מן.
באטמוביל (מאנגלית: Batmobile) היא מכונית בדיונית אשר משמשת את באטמן ונוצרה במיוחד בשבילו, נראתה לראשונה בחוברת הקומיקס Detective Comics #27. לבאטמוביל היו מספר רב של עיצובים שנעו בין מכונית ספורט דמוית עטלף ועד לטנק.
אחד העיצובים הפופולריים ביותר בקרב המעריצים הוא זו של הבאטמוביל (שהתבססה על שלדת Impala ומנוע של שברולט קורבט) מהסרט "באטמן" (1989) של הבמאי טים ברטון.
מכונית זו הייתה ממוגנת ירי וכללה פטנטים כגון שריון מתקפל, זוג מקלעים, רובה חבלים והפעלה בשלט רחוק.
המכונית המשיכה גם לסרט באטמן חוזר וכללה עוד פטנטים כגון גליל מתכת היוצא מגחון הרכב ומאפשר לבאטמוביל לבצע סיבוב של 180 מעלות במקום.
בסרט זה, אחרי שהפינגווין השתלט על הבאטמוביל וגרם למשטרה לרדוף אחריה, באטמן מצליח לבסוף לנטרל את שליטת הפינגווין אך כאשר הוא נמלט מהמשטרה דרך סימטה צרה, הוא נאלץ להפעיל מוד מצב חירום שהופך את הבאטמוביל למעין אופנוע רקטי אך בתהליך משיל חלקים ניכרים ממעטפת המכונית ומחייב בפועל את בנייתה מחדש.
בסרטי ההמשך של ג'ואל שומאכר מופיעות מכוניות באטמוביל חדשות:
ב"באטמן לנצח" לבאטמוביל שהוצג בסרט, היו שלושה ספויילרים, כשהספויילר שניצב בגג הרכב היה יכול להתפצל לשניים.
כמו כן, היה לו בחזית כבל עם וו תפיסה שמאפשר לו לנסוע על קירות ולסובב את הגלגלים ב90 מעלות.
הבאטמוביל שהוצג ב"באטמן ורובין" היה בעל מכסה מנוע חצי שקוף עם אורות מסתובבים בתוכה.
בסרט באטמן היה יכול לשלוט על האופנוע של רובין מרחוק באמצעותו.
ב"באטמן: איש העטלף" הבאטמוביל היא רכב מרוצים עתידני בצבע כחול כהה, שנקנה על ידי ברוס ויין מממציא ומכונאי שפשט את הרגל.
הבאטמוביל מאורכת ומדוגמת בכנפוני עטלף מאחור וממוגנת נגד כדורים.
לבאטמוביל פטנטים שונים שנועדו להגן עליה ולסייע לבאטמן בלוחמה בפשע.
בעונות המאוחרות של הסדרה הוחלפה הבאטמוביל ברכב מרוצים שחור וקצר, אך שאינו ממוגן ירי.
בסרט האנימציה "באטמן והארלי קווין" הוחזר הבאטמוביל הראשון של הסדרה.
ב"באטמן: הדור הבא" הוצג באטמוביל שהיה רכב רחף עתידני.
בסדרה "הבאטמן" הוצג באטמוביל בעל טכנולוגיה מתקדמת ובעל שני מקלעים שיוצאים משני צדדיו.
בסדרה "באטמן: האמיצים והנועזים" הוצג באטמוביל שיכול להשתנות למטוס ולרובוט קרב, וכמו כן הוצג הבאטמוביל שהופיע בקומיקס משנת 1941.
בשני הסרטים "באטמן מתחיל" (2005) ו"האביר האפל" (2008) הבאטמוביל מבוססת על רכב שטח צבאי כבד שנועד במקור למטרות סער וגישור.
הבאטמוביל משוריינת וכוללת משגר רקטות לצד מערכת ניווט לווייני, מצב הסוואה ומגדש טורבו המאפשר זינוק באוויר.
כדי ליצור את הבאטמוביל, נולאן, במאי הסרט, נעזר בתבנית החרטום של מטוס P-38 לייטנינג בשביל מנוע הסילון של הבאטמוביל.
גוף הרכב נבנה במשך חודשיים מחומר פוליסטירן מבודד.
החומר נוסה במהירויות גבוהות, והמודל הראשוני נכשל.
או אז הורכב הרכב עם תוספת מנוע V-8 של שברולט, ציר משאית כתוספת לציר האחורי, צמיגים של רכב שטח ומערכת מתלים של מכוניות מרוץ.
תהליך ההרכבה נמשך תשעה חודשים.
ארבעה מודלים של הרכב הושלמו, והורכבו עליהם 65 פאנלים של חומר סיבי פחמן.
שני דגמים מתוכם היו מיוחדים - הראשון נועד לצילומי התקריב של המדפים המתכווננים, והשני לצילומי הנעת הסילון של הרכב מעל גגות העיר (בעזרת שישה מכלי פרופאן).
עקב הראות המוגבלת מתוך הרכב, הורכבו מצלמות בתוך תא הנהג, ונדרשו לנהגים שישה חודשים כדי להתאמן בנהיגה.
במהלך הסרט "האביר האפל" כאשר הבאטמוביל נפגע מרקטה נגד טנקים הוא מפעיל מצב חירום וגלגליו הקדמיים הופכים לאופנוע חמוש במקלעים וברובה חבלים שנשלט באמצעות כתפיו של הרוכב שמסוגל לכופף ולסובב את גלגלי האופנוע לכל כיוון בעוד שהחלק האחורי מפעיל השמדה עצמית.
ואופנוע זה גם מופיע בסרט ההמשך "עלייתו של האביר האפל".
בסרטי היקום הקולנועי של DC הוצגה "באטמוביל" חדשה שבעיצובה היא שילוב בין הבאטמוביל כרכב מרוצים עם הבאטמוביל כרכב שטח כבד שמופיע בטרילוגיית האביר האפל.
הבאטמוביל של יקום זו מופיעה לראשונה בסרט באטמן נגד סופרמן: שחר הצדק ומוצגת כמכונית מהירה אך בעלת שריון כבד המאפשר לה לפרוץ דרך קירות.
כמו כן היא חמושה בצמד מקלעים כבדים בחרטום ובפטנטים נוספים.
בסרט באטמן, שיצא בשנת 2022, נראית הבאטמוביל כמכונית שרירים מדגם פלימות' ברקודה ששודרגה וכוללת תחמושת.
מזכיר במראהו את מראה הבאטמוביל של סדרת הטלוויזיה משנות ה-60.
בסדרה "באטווילס" הבאטמוביל מבוסס על מכונית ספורט.
בסוף הפרק הראשון בסדרה מותקנת אצלו בינה מלאכותית שנותנת לו נפש.
וכן הוא בעל חגורת אביזרים משל עצמו שיוצאת לו מהחזית ובעלת פטנטים משלה כגון: ירי באטראנגים, ירי גריז, הוצאת רחפן וכו'.
בפרק השישי מותקנות אצלו כנפיים בחלק התחתון שנותנות לו יכולת תעופה.
יש לו תופסנים בגלגליו שנשלפים ומאפשרים לו לנסוע דרך קירות ותקרות, צמיגים בעלי נסיעה במשטחים מיוחדים כמו חול ושלוליות של חומרים נוזליים שאינם מים וטסות נשלפות בעלות כוח מגנטי.
הוא יכול לשלוף זוג גלשנים שמאפשרים לו לשוט על המים.
כמו כן הופיעו גם רכב שטח המשמש כגרר ובאטמוביל שהופיע בסדרה משנות השישים עם פטנטים אחרים לגמרי שכללו בין היתר: וו תפיסה שאפשרה לו נסיעה על הקירות.
באטמן: ארקהם אסיילום הוא משחק וידאו המבוסס על הקומיקס באטמן מבית DC קומיקס המפותח על ידי Rocksteady Studios לקונסולות פלייסטיישן 3 ו-Xbox 360 ועבור מערכות ההפעלה Microsoft Windows ו-Mac OS X.
המשחק הוצא לאור על ידי חברת Eidos Interactive ביחד עם Warner Bros.
גרסאות הקונסולה שוחררו בתאריך 25 באוגוסט 2009, והגרסאות למחשב שוחררו ב-15 בספטמבר 2009.
"ארקהם אסיילום" נכתב בידי פול דיני, כותב ותיק של חוברות הקומיקס באטמן.
המשחק מבוסס לחלוטין על מיתולוגיית הדמות, בשונה ממשחקים קודמים שהיו אדפטציות של דמות הקומיקס במדיות השונות כגון סדרות טלוויזיה ואנימציה.
הג'וקר, אויבו המושבע של באטמן, יוזם מזימה מתוחכמת מתוך בית החולים לחולי נפש ארקהם אסיילום בעצמו, אשר בו כלואים רוב נבלי-העל של באטמן.
באטמן חוקר ומגלה שהג'וקר מנסה ליצור צבא שלם של יצורים בעלי תכונות התואמות לביין - נבל-על של באטמן שמקבל את כוחו העצום מסופר-סטרואיד בשם "ונום" - כדי לאיים על שלומם של תושבי גות'אם סיטי.
לפיכך, באטמן מנסה לעצור את תוכנית הג'וקר בכל דרך אפשרית שניתנת לו.
קווין קונרוי, מארק המיל וארלין סורקין שבים לדבב את באטמן, הג'וקר והארלי קווין, בהתאמה, מבאטמן: איש העטלף זוכת פרס אמי.
נבלי-העל המופיעים במשחק כוללים את ביין, קילר קרוק, פויזן אייבי, הדחליל וויקטור זאס עם אזכורים נוספים לאיש החידות, פני חימר, דו-פרצוף, הפינגווין, מיסטר פריז, ראס-אל-גול, הפיתום.
סגנון המשחק הוא פעולה-התגנבות בגוף שלישי, והוא מתרכז בעיקר בכישורי הקרב, ההתגוננות והבילוש של באטמן כדי לתקוף את אויביו בחוכמה.
כמו כן, ניתן להשתמש במגוון רחב של גאדג'טים השונים אשר מסייעים במהלך המשחק, כגון רסיס מתנפץ, באטראנג וכיוצא בזה.
המשחק "ארקהם אסיילום" קיבל שבחים גבוהים מהמבקרים, והוא מחזיק בציון של 92% באתר הביקורות GameRankings.
בנוסף, המשחק מחזיק בשיא גינס בתור "משחק גיבור-העל הטוב ביותר אי פעם" עם ממוצע של כ-91.67 מהביקורות, וקיבל את פרס באפט"א למשחקים למשחק הטוב ביותר.
ב-11 במאי 2010 הופצה בארצות הברית גרסת "משחק השנה" אשר מכילה ארבעה אתגרים נוספים, ובנוסף זוג משקפי תלת-מימד וטכנולוגיית תלת-ממד סטריאוסקופית חדשנית.
באוקטובר 2011 יצא משחק המשך ל"באטמן ארקהם אסיילום" בשם "באטמן: ארקהם סיטי" שהוא המשך ישיר מהמשחק הקודם.
במאי 2015 הופצה שמועה שהמשחק יצא לקונסולות הדור הבא.
"באטמן ארקהם אסיילום" הוא משחק הרפתקאות-פעולה המשוחק בגוף שלישי, עם מבט מעבר לכתף.
השחקן מגלם את באטמן, כאשר הוא עושה את דרכו ברחבי האי והמבנים של ארקהם אסיילום.
בנוסף לריצה, קפיצה וכריעה, באטמן מסוגל לדאות מגבהים בעזרת גלימתו, ומשתמש ברובה החבלים שלו כדי לעלות לנקודות תצפית גבוהות כפסלי גרגויל.
כדי לאתר רמזים אותם משאירים אויביו ודמויות אחרות מאחוריהם, השחקן יכול להחליף ל"מצב בילוש" - מצב ראיה מיוחד המותקן בברדס של באטמן.
במצב זה, מרבית העולם במשחק נראה בצבעים כהים וחפצים בעלי עניין ואנשים מובלטים, כולל יכולת מוגבלת לאיתור אנשים תוך שימוש בקרני רנטגן.
מספר חפצים בהם באטמן יכול להשתמש - הן ישירות והן תוך שימוש בגאדג'טים - גם הם מובלטים.
בחלקים מסוימים של המשחק, מצב הבילוש מאפשר את זיהויים של טביעות אצבעות, חומרים ורמזים נוספים, שמדריכים את השחקן לאזור הבא במשחק.
הגאדג'טים בהם משתמש באטמן כוללים באטראנגים (בומרנג בצורת עטלף), טופרי עטלף לתפיסת עצמים ממרחק, ספריי ג'ל מתפוצץ ונפץ, רובה חבלים, משגר כבלים מקצה לקצה, ומקודד אלקטרוני המאפשר לעקוף שערי אבטחה נעולים.
בחלקם נעשה שימוש גם בזמן מחקר וגם במהלך הקרבות של באטמן עם אויביו.
למרות שעולם המשחק מתואר בצורה ליניארית, יש אפשרות לחקור אותו לרוחבו בכל עת, וגאדג'טים חדשים שנרכשו מאפשרים לחקור אזורים שהיו בלתי נגישים מקודם.
בנוסף, מספר רמזים אותם השאיר מאחוריו איש החידות מרחיבים את חקר האי.
כמה מהחידות מצריכות את באטמן אף להגיע לאזורים מסוימים ולסרוק אותם.
פתירת החידות הללו פותחות תוכן נוסף במשחק, כמו שלבי אתגר שבוחנות את כישורי השחקן בקרב, מידע על דמויות, ראיונות עם מטופלים, ואיורים מפורטים של דמויות.
גם החידות וגם הבסת אויבים מאפשרים לצבור נקודות ניסיון, איתן אפשר לשדרג את יכולותיו השונות של באטמן בעת קרב.
המשחק משתמש במערכת קרב חופשית וזורמת, הכוללת שלושה כפתורים עיקריים - תקיפה, הימום ומכת נגד.
בנוסף, באטמן יכול להשתמש בבאטראנגים ובטופרי העטלף במהלכו של קרב ולצבור "קומבואים" (צירופי מקשים והתקפות).
בלימת התקפותיהם של יריבים גם מאפשר צבירת קומבואים.
במצבי המשחק הקל והנורמלי מופיע סמן שמצביע על כך שהיריב עומד להתקיף.
השחקן יכול להחליף בין התקפות רגילות להתקפות נגד, ובכך לבנות מד קומבואים מיוחד.
כאשר המד מתמלא, השחקן יכול להביס את יריבו במכת סיום מיוחדת.
באטמן יכול גם להיפצע או למות אם מד הבריאות שלו יהיה נמוך.
בסיום הקרב, מד הבריאות של הדמות מתמלא מחדש ביחסית לנקודות הניסיון אותן הרוויח בקרב.
ככל שהמשחק נמשך, באטמן מתמודד מול אויבים הנושאים סכינים ומוטות חשמליים, מה שמצריך שימוש בטקטיקה שונה כאשר ניגשים לקרב, נוסף ל"טיטאנים" גדולי ממדים עליהם באטמן יכול לרכוב ולהשתמש בהם כדי להתקיף אחרים.
מספר אויבים ינסו גם להשיג לעצמם כלי נשק.
השחקן יכול להשתמש גם בטקטיקת "טורף" באמצעות התגנבות כדי להטות את האחוזים לטובתו.
הדבר נעשה באמצעות התחמקות מאחורי היריב, שימוש בתרסיס הנפץ כדי להמם אויבים, תקיפת יריב מהאוויר ומארב שקט מתחת לגרגוילים ותפיסת היריב בתלייתו עליהם מבלי ששותפיו ישימו לב לכך.
במקומות קשים יותר, חברי כנופייתו של הג'וקר ממלכדים את הגרגוילים בהם משתמש באטמן כאמצעי הימלטות, מה שמאלץ אותו למצוא דרכים אחרות לניטרול האויב.
הג'וקר מתקיף את משרד ראש העיר גות'אם סיטי אך נעצר בידי באטמן.
עקב שרפה שפרצה לאחרונה בכלא בלאקגייט, רבים מכנופייתו של הג'וקר הועברו לארקהם אסיילום.
כאשר באטמן מלווה את הג'וקר לתוך ארקהם אסיילום, מערכות האבטחה של המוסד נעקפים בידי הארלי קווין, מה שמאפשר לג'וקר להימלט ולהשתלט על המוסד.
באטמן מגלה עד מהרה שהאירועים האחרונים היו חלק מתוכניתו של הג'וקר, וכי הנבל שיחד שומר אבטחה לעזור לו להימלט ולחטוף את מפכ"ל המשטרה ג'יימס גורדון.
הג'וקר מאיים לפוצץ פצצות ברחבי גות'אם אם מישהו יכנס לתוך ארקהם אסיילום, מה שמאלץ את באטמן לעבוד לבדו.
אולם, הוא נעזר באורקל כדי לפלס את דרכו בארקהם דרך קשר אלחוטי ומקבל גישה למערת עטלף אותה הקים בתוך המוסד.
אחרי שבאטמן מציל את גורדון מידיה של הארלי קווין, גורדון מגלה לו את מיקומו של ביין, אשר עבר ניסויים בידי דוקטור פנלופי יאנג, אחת הרופאים בארקהם.
בעקבות קרב עם ביין, באטמן לומד שהג'וקר מחפש כימיקל בשם "טיטאן" שנוצר בידי ד"ר יאנג במתחם המוסד, והחומר מבוסס על סופר-סטרואיד בשם ונום המעניק לביין את כוחו.
הג'וקר מבקש להשתמש ב"טיטאן" על אסירי בלאקגייט כדי ליצור לעצמו צבא בלתי ניתן לעצירה.
באטמן מגלה את מיקומה של נוסחת ה"טיטאן", אך נכשל בהצלתה של ד"ר פנלופי יאנג.
הוא יוצא להצלתו של קווינסי שארפ, מנהל הכלא, שנלקח כבן ערובה בידי קווין.
לאחר שהציל את שארפ והביס את קווין, באטמן נפגש עם פויזן אייבי כדי למצוא תרופה להשפעות הטיטאן.
היא מגלה לו שהמרכיבים לתרופה מצויים עמוק בתוך מאורתו של קילר קרוק.
באטמן משיב את המרכיבים תוך הבסתו של קרוק ומפתח נסיוב, אך הזמן העומד לרשותו בטרם צמחייה של פויזן אייבי, הנגועים בטיטאן, משמידים את המחשב במערת העטלף מאפשר לו לסנתז נסיוב אחד.
לאחר שהשמיד את הצמחים והביס את אייבי, באטמן מוזמן ל"מסיבה" של הג'וקר, שם הוא רואה אותו יושב על כס מלכות של בובות כשלצידו פני צלקת (יש לציין שזוהי מחווה לאותו כיסא בקומיקס "הבדיחה ההורגת").
הג'וקר אומר שלכד מחדש את גורדון ומתכוון לירות בו חץ הממולא בחומר הטיטאן.
או אז, באטמן קופץ מולו והחץ פוגע בו.
הוא מנסה להילחם בהשפעות החומר.
הג'וקר גם הוא מזריק לעצמו מהחומר והופך לגרסה מפלצתית של עצמו.
הוא מציג את עצמו בגאווה למסוקי החדשות ומפציר בבאטמן שלא יתנגד לשינוי, באומרו שזו הדרך היחידה של באטמן להביס אותו.
באטמן מסרב ומשתמש בנסיוב על עצמו.
הג'וקר נדהם מהחלטה זו ומתקיף את באטמן ישירות.
באטמן מביס אותו, והג'וקר שב לצורתו המקורית.
הוא נלקח בידי שומרי ארקהם, שאט אט משיבים את השליטה על המוסד על כנה.
באטמן: ארקהם סיטי הוא משחק הרפתקאות-פעולה משנת 2011 אשר פותח על ידי חברת Rocksteady Studios והופץ על ידי Warner Bros.
המשחק מבוסס על הקומיקס באטמן מבית DC קומיקס, ומהווה משחק המשך למשחק "באטמן ארקהם אסיילום" משנת 2009. הוא יצא לאור באמריקה הצפונית לקונסולות הביתיות ב-17 באוקטובר 2011, וב-22 בנובמבר 2011 יצאה הגרסה למחשב האישי.
כמו קודמו, גם המשחק הזה נכתב על ידי פול דיני, כותב ותיק של הקומיקס באטמן.
עלילת המשחק עוקבת אחרי באטמן בעודו מוצא את עצמו כלוא ב"ארקהם סיטי" – שכונת מצוקה מגודרת שהוקצתה לדיירי המוסד הפסיכיאטרי ארקהם ככלא-על בתוך גות'אם סיטי.
באטמן צריך לגלות את הסוד שמאחורי "פרוטוקול 10", מבצע בארגונו של מנהל ארקהם סיטי, הוגו סטריינג', ובמקביל להגן על שכניו למוסד מפני הנבלים הגדולים והמאיימים ביותר בגות'אם.
השחקן שולט בבאטמן במבט מגוף שלישי תוך לחימה כנגד אויבים, שימוש בכישורי בלשות והתגנבות וגאדג'טים.
השחקן יכול לחקור את ארקהם סיטי כ"עולם פתוח" ולגלות משימות צדדיות בנפרד מהסיפור הראשי.
בשנת 2025, מגזין רולינג סטון דירג את המשחק במקום ה-42 ברשימת 50 משחקי הוידאו הגדולים בכל הזמנים.
"ארקהם סיטי" הוא משחק פעולה של עולם פתוח שכולל מאפיינים של התגנבות ובלשות.
השחקן שולט בבאטמן, שעושה את דרכו ברחבי ארקהם סיטי ומשלים משימות, כאשר נוסף לעלילה הראשית מוצגות לראשונה משימות צדדיות ודמויות נוספות.
השחקן יכול להתעמת עם אויבים ישירות או להתגנב בצורה חרישית, להתחמק מאסירים ולהשתמש בגאדג'טים שברשותו כדי לסכל את התקדמותם בצורה שקטה.
כל הגאדג'טים אותם אסף השחקן במהלך המשחק הקודם נכללים כבר מהתחלת המשחק הנוכחי, כאשר רובם שופרו.
כך למשל, המקודד מסוגל גם לאתר עקבות, משגר הכבלים מסוגל למתוח כבל מקצה אחד לשני וכן לשנות מסלול, הבאטראנג לשליטה מרחוק מסוגל להאט ולהאיץ את מהירותו, ורובה החבלים יכול להאיץ את מהירותו של באטמן ולגרום לו לזנק למרחקים גדולים יותר.
ארבעה גאדג'טים נוספים כוללים את רימון העשן, מטען אלקטרוני שמאפשר הפעלת גנרטורים וחישמול אויבים, ורימוני קרח שמקפיאים אויבים ויוצרים דרכים לחצות נהרות.
בנוסף, גלימתו של באטמן משדרגת את אפשרות דאייתו מעל בניינים, כאשר הפעם הוא מסוגל לצלול מטה ולמשוך את עצמו חזרה למעלה, בכך לדאות למרחקים גדולים יותר במהירות גדולה יותר.
"מצב הבלשות" של באטמן מאפשר כעת גם לאתר את מקור היריה של רובה צלפים, דרך איכונם של מקומות הפגיעה.
שלא כמו במשחק הקודם, משחק זה מציג את העולם במצב הבלשות בצורה ברורה יותר, כאשר נודע ששחקנים ששיחקו ב"באטמן ארקהם אסיילום" השתמשו במצב הבלשות לכל אורכו.
מערכת הקרב החופשית שהוצגה במשחק הקודם גם היא שודרגה.
השחקן יכול להילחם במספר רב של אויבים תוך שימוש בהתקפות-נגד סימולטניות, והאפשרות לבלום זריקתם של חפצים לעברו של באטמן.
התנועה בין אזורי העיר מתבררת כקשה יותר עקב הקמתן של כנופיות וטריטוריות בין נבלי-על יריבים כהג'וקר, דו-פרצוף והפינגווין.
כמו במשחק הקודם, השחקן יכול להתחבר לבסיס מידע שמאתר מספר התרחשויות לרוחבה של העיר בנוסף למערכת תקשורת ומעקב מקיפה.
חידות אותן מפזר איש החידות הן קשות יותר לפיענוח, ונוצר הצורך לתחקר מספר דמויות הנאמנות לאיש החידות כדי להבין את פשרן ולגייס את כל הגאדג'טים שברשות באטמן כדי לנטרל מלכודות הסובבות את הפרסים.
לאחר מציאתם של הפרסים, באטמן צריך להציל בני ערובה של איש החידות, ולנטרל מלכודות מוות אותן הניח.
קאטוומן היא דמות שבה ניתן לשחק, בנוסף לבאטמן, ויש לה עלילה משלה בנקודות מסוימות במשחק המרכזי.
מערכת הקרב שלה היא יותר גמישה מזו של באטמן, וכוללת את השימוש בטופרים ושוט.
גם לקאטוומן יש מצב בלשות משלה הנקרא "ראות גנב", שמאפשר לה לאתר חפצים אותם אפשר לגנוב.
בנוסף, ניתן לשחק גם כרובין ונייטווינג.
רובין יכול להשתמש בשוריקן המקביל לבאטראנג של באטמן, "בעיטת המיקוד" המקבילה ל"טופר העטלף" של באטמן, מגן חוסם ירי, שוריקן לשליטה מרחוק, משגר כבלים, ג'ל נפיץ ופצצת עשן.
נייטווינג יכול להשתמש ב"צלצול כנף" המקביל לשוריקן ולבאטראנג, "טופר עטלף", אלות אסקרימה, פיצוץ חשמלי, חצים מרדימים, משבית-נשק ומשגר כבלים.
המיליארדר והנדבן ברוס וויין עורך מסיבת עיתונאים כדי להכריז על התנגדותו לפרויקט "ארקהם סיטי" שיוזם ראש העיר – מעין כלא-על לדיירי המוסד הפסיכיאטרי ארקהם שנבנה בשכונות העוני של גות'אם סיטי.
לפתע וויין מותקף בידי שכירי החרב של הוגו סטריינג' ונכלא בעצמו בארקהם סיטי.
לפני שסטריינג' משחרר את וויין כטרף לאוכלוסייה הפושעת, הוא מגלה לו כי הוא מודע לכך שוויין הוא למעשה באטמן.
בשעה שסטריינג' מתכונן להחלתה של תוכנית בשם "פרוטוקול עשר", וויין מצליח לתקשר עם משרתו אלפרד, ששולח לו במצנח את ציודו המשוכלל ואת חליפת-העטלף שלו.
כבאטמן, הוא נאלץ בתחילה להציל את קאטוומן מהוצאה להורג אותה ארגן דו-פרצוף, שמקווה להשיג בכך כבוד.
לאחר ניסיון התנקשות של הג'וקר בקאטוומן, באטמן מאתר אותו במפעלי המתכת של סיוניס ומאמין שהוא יודע את האמת מאחורי "פרוטוקול עשר".
באטמן מגלה שהמוטגן הבלתי-יציב שנקרא ה"טיטאן" (אותו הזריק הג'וקר לעצמו במהלך אירועי המשחק הקודם) עוברת מוטציה בדמו ואט אט הורג אותו מבפנים.
הג'וקר מצליח ללכוד את באטמן ומבצע בו עירוי דם, ובכך גוזר עליו את אותה מחלה קטלנית.
הג'וקר מציג בפני באטמן אולטימטום - עליו למצוא תרופה או ששניהם ימותו.
באטמן מקבל מידע לפיו מיסטר פריז מחזיק בתרופה, אך הוא נחטף בידי הפינגווין.
באטמן מאתר את הפינגווין במוזיאון, מביס את כוחותיו ואת סולומון גרנדי הכלוא בנבכי המרתף, ולבסוף את הפינגווין עצמו.
הוא משחרר את פריז, שאומר לו שפיתח תרופה, אך היא אינה יציבה ולפיכך חסרת תועלת.
באטמן מגיע למסקנה שתכונות ההחלמה שבדמו של ראס-אל-גול יכולים להשלים את התרופה.
או אז, הוא מאתר את מתנקשותיו של ראס ועוקב אחריהן ל"עיר הפלאים".
באטמן פוגש את טליה אל גול- בתו של ראס שהייתה לו למאהבת בעבר.
לאחר מכן הוא מתעמת מול ראס, שאומר שיעניק לו חיי נצח אם יעמוד בראש ליגת הצללים כמחליפו.
באטמן מסכים לעסקה, אך ללא כוונה למלא את חלקו בה.
עם דגימה מדמו של ראס, באטמן חוזר למיסטר פריז שמפתח תרופה, אך היא נגנבת בידי הארלי קווין לפני שבאטמן יכול להשתמש בה.
באטמן מגיע חזרה לג'וקר ומוצא שהוא החלים לגמרי.
בשעה שהוא וג'וקר נלחמים, "פרוטוקול עשר" מופעל ומתברר שזו מזימה לחסל את האוכלוסייה הפושעת בארקהם סיטי, ובכך לטהר את גות'אם סיטי מהפשע.
"TYGER", ארגון שכירי החרב של סטריינג', מתחילים להוציא להורג אסירים וסטריינג' משגר התקפות טילים מבסיסו ב"מגדל הפלאים".
טיל פוגע במפעלי המתכת וקובר את באטמן מתחת להריסות.
לפני שג'וקר מצליח לנצל את המצב לטובתו, טליה אל-גול מגיעה ומציעה לג'וקר חיי נצח אם יחוס על חייו של באטמן.
באטמן נמלט בעזרתה של אשת החתול ומחליט לשים קץ ל"פרוטוקול עשר" ולרדוף אחר טליה והג'וקר.
באטמן מסתנן ל"עיר הפלאים" ומנטרל את "פרוטוקול עשר".
ראס-אל-גול מתגלה כמוח שעומד מאחורי ארקהם סיטי, ופוצע את סטריינג' אנושות בגלל כישלונו להביס את באטמן.
בנשימתו האחרונה, סטריינג' מפעיל את "פרוטוקול 11" - השמדה עצמית של "מגדל הפלאים".
באטמן וראס נמלטים, אך ראס מתאבד במהלך הנפילה.
הג'וקר יוצר קשר עם באטמן ומודיע שיהרוג את טליה אם באטמן לא יביא את התרופה לתיאטרון מונארך.
באטמן מגיע לפני שטליה נמלטת, והיא הורגת את הג'וקר.
טליה מציעה לבאטמן את התרופה, אותה גנבה מהארלי קווין, אך נהרגת בידי הג'וקר האמיתי - שעדיין חולה אנושות.
הג'וקר השני מתברר כפני חימר, שהתחזה לג'וקר לבקשת הנבל החולה.
באטמן מצליח לבתר את גופו של פני חימר ולמנוע ממנו להתאחד מחדש, אך הג'וקר משתמש בפצצות כדי להרוס את רצפת התיאטרון ולשלוח את באטמן לקרקעית "עיר הפלאים" השוכנת למרגלותיו.
באטמן מחריב את בורות לזרוס כדי למנוע מהג'וקר לרפא את עצמו, ושותה חלק מהתרופה כדי לרפא את עצמו.
הג'וקר דורש לקבל את שארית התרופה ותוקף את באטמן, בכך גורם לבקבוקון להתנפץ.
באטמן אומר לו כי למרות כל מה שעשה הוא עדיין היה מציל אותו.
לאחר שלא נותרה כל תרופה, הג'וקר נכנע למחלתו ומת.
באטמן נושא את גופתו המתה אל מחוץ לכותלי ארקהם סיטי ואל המשטרה אשר עמדה להסתער על המקום.
באטמן מניח את גופתו של הגוקר על הניידת של הפקח ג'יימס גורדון, ועוזב את המקום בשקט.
במהלך הכתוביות בסוף שומעים הקלטה של הג'וקר שר על האביר האפל.
אחרי הכתוביות ממשיכים לשחק את הסיפור של קאטוומן.
המשחק "באטמן: ארקהם סיטי" זכה לשבחים רבים ונכון לסוף אוקטובר 2011 לביקורות חיוביות רבות, כאשר גרסת ה-PS3 קיבלה ציון משוקלל של 96 מתוך 100 בהתבסס על 39 ביקורות המבקרים ו-402 ביקורות שחקנים, וגרסת ה-Xbox 360 קיבלה 94 מתוך 100 בהתבסס על 80 ביקורות המבקרים ו-461 ביקורות השחקנים, לפי אתר Metacritic.
בנוסף, אתר המשחקים GameRankings נתן ציון של כ-96.1% לגרסת ה-PS3 בהתבסס על 29 ביקורות ו-94.6% לגרסת ה-Xbox 360, בהתבסס על 53 ביקורות.
מגזין המשחקים האוסטרלי Official Playstation Magazine העניק למשחק ציון מושלם 10, בציינו כי המשחק "אינו רק משחק גיבורי-העל הטוב ביותר בכל הזמנים, הוא גם המשחק הטוב ביותר שאי פעם נוצר.
המשחק מעורר את עולמו של הצלבן בגלימה לחיים טוב יותר מכל קומיקס, סרט קולנוע ותוכנית טלוויזיה שיצאו לפניו".
אתר המשחקים Game Informer גם העניק ציון 10, בציינו כי מדובר במשחק המסחרי הטוב ביותר, וכי לא רק שהמשחק עומד בסטנדרטים אותם הציב קודמו, הוא גם מתעלה עליהם".
זאת ועוד, אתר המשחקים Game Master העניק למשחק ציון 97% וציין שהמפתחים נשפו חיים לעולם יפהפה ומהפנט, כזה שמהמהם לא רק בהזדמנויות, אלא גם בשאיפות הגלומות בו", אם כי ביקר את הדיאלוג כקלישאתי.
אתר Eurogamer נתן ציון 9 מתוך 10 ושיבח את העולם המפורט שבמשחק, אנסמבל השחקנים המדובבים בו, ואת מגוון המשימות שבו, אם כי ציין שהמשחק חסר את גורם ההפתעה כקודמו.
בנוסף לכך, המשחק מדורג כמשחק הרביעי הטוב ביותר בכל הזמנים.
ההרחבות, התוספות ובלעדיותה של גרסת משחק השנה
עם הצלחת המשחק וזכייתו בפרסים רבים בתואר "משחק פעולה-הרפתקה הטוב ביותר של שנת 2011" כולל זכייה בפרס ה־BAFTA פעם נוספת, הוכרזה גרסת "משחק השנה".
גרסת משחק השנה מכילה את כל התוספות שיצאו עם ולאחר יציאת המשחק המקורי, ביניהם:
כל התלבושות שיצאו לבאטמן המקורי במשחק-באטמן המונפש, באטמן מבאטמן: שנה ראשונה, באטמן מהאביר האפל חוזר, באטמן מארץ 1, באטמן של 1970, באטמן מבאטמן- הדור הבא (batman beyond) ובאטמן בתלבושת של חייל סינסטרו.
חבילת ההרחבה של קאטוומן (אשר מגיעה עם כל עותק של המשחק המקורי) שמכילה תלבושות וסיפור צדדי של קאטוומן שמתרחש במקביל למשחק המקורי ותלבושותיה-קאטוומן המונפשת וקאטוומן מהרומן באטמן: ליל כל הקדושים הארוך.
חבילת ההרחבה של רובין שמכילה מפות נוספות, רובין עצמו ותלבושותיו-רובין האדום ורובין המונפש (מבאטמן הסדרה המצוירת).
חבילת ההרחבה של נייטווינג שמכילה מפות נוספות, נייטווינג ותלבושותיו-נייטווינג המונפש ונייטווינג הרגיל.
הסרט "באטמן: שנה ראשונה" בלעדי לארצות הברית וקנדה.
חבילת הרחבה בשם "נקמתה של הארלי קווין" אשר ממשיכה את סיפור המשחק.
גרסת "באטמן ארקהם סיטי: משחק השנה" יצאה לקונסולות באמריקה הצפונית ב-29 במאי 2012.
במאי 2012 הופץ ברחבי העולם בדרך הווירטואלית הרחבה אשר ממשיכה את סיפור המשחק כשבועיים אחרי האירועים שהתרחשו בעלילה הראשית של המשחק.
עלילת ההרחבה עוסקת בעיקר במעשיה של הארלי קווין בעקבות המקרה.
בהרחבה, הארלי קווין יוצאת מדעתה, באטמן כבר לא אותו האדם ובנוסף לכך נעלם בניסיון להציל שוטרים שבויים על ידי הארלי קווין.
ההרחבה מתחילה כאשר לראשונה השחקן נכנס לנעליו של רובין, שמקבל לראשונה לקיחת חלק בסיפורו של המשחק, רובין נכנס לארקהם סיטי כאשר התברר כי באטמן נעלם במשך יומיים.
לאחר התקלות במכשולים רבים שטמנה הארלי קווין מתוך יאוש שאהובה לא איתה יותר, מוצא רובין את חגורת הכלים של באטמן, כאן אנו חוזרים יומיים אחורה בעלילה של ההרחבה.
באטמן משוחח עם המפכ"ל גורדון בנוגע לניסיון ללכוד את הארלי קווין שכשל, והשוטרים שנלקחו שבויים בידיה, באטמן חוקר את השטח כדי לחלץ את השבויים ולבסוף נתקל בבעיות נוספות אשר בסופו של דבר גרמו לו לאבד הכרה ולהיות לכוד במכל מוגבל בחמצן.
לאחר מכן, כאשר השחקן משחק בתור רובין ומשחרר את באטמן, באטמן מנטרל את הפצצות שטמנה הארלי קווין ברחבי טחנת הפלדה, התברר כי הארלי קווין היא זאת שגנבה את הרובוטים מעיר הפלאים שממוקמת מתחת לגות'אם.
הארלי קווין מאיימת על באטמן עם פצצה מתקתקת, כל המקום מתפוצץ ובאטמן נמלט כשמציל את הארלי קווין, אבל התברר שרובין היה בתוך המבנה.
ברגע שהארלי קווין הבינה זאת, טענה שכך הרגישה בדיוק, במקביל שלפה סכין מאחורי גבה והסתערה על באטמן בניסיון לרצוח אותו לעיניי גורדון, אך רובין מצליח לעצור אותה לבסוף.
במרץ 2014 הוכרז המשחק הבא אשר ממשיך את העלילה של ארקהם סיטי ומסיים את הטרילוגיה של הסדרה בשם "באטמן ארקהם נייט" (בתרגום חופשי: באטמן: אביר ארקהם).
המשחק מפותח לקונסולות הדור הבא ולמחשב.
בפעם הזאת המשחק מתרחש ברחבי גות'אם סיטי כאשר נבל חדש בשם "ארקהם נייט" עומד כראש הנבלים במשחק החדש.
הדחליל, דו-פרצוף, הארלי קווין והפינגווין משתפים פעולה כדי להוריד את הבאטמן.
ביוני 2014 נאמר כי נייטווינג ישתף פעולה עם הדחליל כדי להוריד את באטמן.
הדחליל מפתח נוסחה לגז חדש אשר משליט טרור על העיר, ומביא לפינוי של ששת מיליון התושבים.
שאלות פתוחות ולא סגורות בארקהם סיטי עלולות לקבל מענה במשחק הבא והאחרון בטרילוגיה.
במשימה הצדדית של האש, "גנב הזהות", האש אומר לבאטמן שהוא עוד ינקום בברוס ווין, באטמן מגיב לזה בכך שאומר לברברה באוזניה שהוא יתפוס אותו יום למחרת.
(עם זאת, הנושא לא ממש ברור כי ההרחבה של הארלי קווין, שממשיכה את סיפור המשחק, מתרחשת שבועיים לאחר סיום הסיפור הראשי).
במשימה הצדדית של עזראל, "הצופה מהכנפיים", עזראל אומר לבאטמן שהוא ובאטמן יפגשו בקרוב, אבל עזראל יודע ובטוח בזאת.
הוא גם טוען שראה חיזיון בו באטמן עולה בלהבות ביחד עם גות'אם.
בהרחבה ובביצי פסחא ישנם רמזים נוספים שדורשים יותר מחקר כדי להגיע למסקנות.
באחד הגדג'טים של באטמן (Cryptographic Sequencer, צורף הצפנות בתרגום חופשי) בגילוי תדרי הרדיו, ניתן לגלות שלושה ערוצים אשר נשמעים מספרים מסוימים מוקראים על פי סדר מסוים.
אם ממירים את המספרים לאותיות בצורה הגימטרית מתגלים הצירופים "אני עוד אחזור" ו"אתה עוד תשלם על מה שעשית לי" והצופן השלישי שפוענח מאחר שאותיותיו לא הוצגו באופן סדיר "הפחד יקרע לגזרים את העיר גות'הם".
מכן ניתן להבין, שאלה רמזים לחזרתו של הדחליל, ככל הנראה במשחק הבא.
בהרחבה "נקמתה של הארלי קווין" מופיעים ברחבי האזור פרסומות למעבדת הקדמוס, שהיא ידועה בשל הנדסה גנטית והתמחות בשיבוטים.
בסדרות המונפשות, המעבדה אחראית ליצירתם של דומסדיי וטרי מקגינס (הבאטמן השני, באמצעות שימוש בדנ"א של ברוס ווין) טרי מקגינס הוא הבאטמן בסדרה באטמן הדור הבא (תרגום חופשי מ־Batman Beyond).
ההשערות שעולות טוענות שזוהי דרך מסוימת להחזיר את הג'וקר לחיים, המעבדה תוכל להשתיל את הדנ"א של הג'וקר ככל הנראה בתינוק שלו ושל הארלי קווין.
המשחק השלישי היה פריקוול לסדרה בשם באטמן ארקהם אוריג'ינס שיצא גם לקונסולות הדור הבא, הוא פותח על ידי WB Games Montréal ולא על ידי Rocksteady Studios.
המשחק התמקד על שנתיו הראשונות של ברוס ווין בגילומו של איש העטלף בהכרות ראשונה עם חלק מאויביו, כשבראשיהם עמד המסיכה השחורה.
כפי שטענו Rocksteady Studios, הם אינם מתכננים לוותר על הסדרה ומתכוונים להמשיך אותה.
בסוף המשחק הג'וקר מת אך יש סיכוי שהוא ביים את מותו (את הקישור ניתן למצוא בקישורים חיצוניים).
במאי 2015 הופצה שמועה שהמשחק יצא לקונסולות הדור הבא
באטמן: האביר האפל חוזר היא מיני-סדרת קומיקס מאת פרנק מילר המבוסס על חוברות הקומיקס באטמן בהוצאת DC קומיקס.
המיני-סדרה פורסמה בארבעה חלקים בין פברואר ליוני 1986. את הקומיקס כתב וצייר פרנק מילר, את האינקינג (מעבר בדיו על ציורי העיפרון) עשה קלאוס ינסון, את האותיות בקומיקס כתב ג'ון קוסטנזה ואת הספר צבעה לין וארלי.
העורכים הם דניס אוניל ודיק ג'ורדנו.
יצירה זו עומדת בפני עצמה ומספרת על באטמן בגיל העמידה.
הסיפור מציג את באטמן באופן קודר במיוחד, וכולל תיאורים של אלימות קשה, בניגוד לאופן הקליל שבו הוצגה דמותו באותה תקופה.
בסיפור זה באטמן שב לתפקיד לאחר פרישה של עשר שנים, בעקבות כנופיות בריונים שמטילות את חתיתן על גות'אם סיטי.
גות'אם העתידית היא חברה פוסט-מודרניסטית המאמינה בשיקום רוצחים פסיכופתים ומתייחסת בשלילה לפעילותו של באטמן הנוטל את החוק לידיו.
נראה שבעתיד זה גם גיבורי-על נוספים פרשו מפעילות בנסיבות דומות, ורק סופרמן ממשיך לפעול, כפוף לשליטת הממשלה.
ב-2001 יצא המשך לסיפור, "באטמן: האביר האפל מכה שנית", גם הוא מאת פרנק מילר, המתאר כיצד באטמן מארגן מחדש את גיבורי-העל ונלחם נגד הממשלה המושחתת שבראשה עומד לקס לות'ר.
המיני-סדרה נאגדה לרומן גרפי, שבהמשך דורג במקום הראשון ברשימת 25 הרומנים הגרפים הגדולים של באטמן לפי אתר IGN.
עלילת הסיפור מתרחשת בעתיד דיסטופי בגות'אם סיטי.
עבר עשור מאז באטמן נראה לאחרונה.
השנה עצמה אינה מפורטת, אך נשיא ארצות הברית הוא בן-דמותו של רונלד רייגן והמלחמה הקרה עדיין בעיצומה.
כל גיבורי-העל נאלצו לפרוש הן עקב צו ממשלתי והן עקב יחס עוין מצד האוכלוסייה.
רק סופרמן ממשיך עוד לפעול, בכפוף לשליטת הממשלה.
ברוס ויין פרש מרצונו מהלחימה בפשע אחרי מותו של ג'ייסון טוד, רובין השני.
בהיעדר גיבורי-על הפשע שוב שולט בעיר, וכנופיה הקוראת לעצמה "המוטאנטים" מטילה את חתיתה על גות'אם סיטי.
חזרתו של אויב ותיק גורמת לברוס ויין בן ה-55 לעטות שוב את חליפת העטלף ולפעול כבאטמן.
למרות שויין מימן את שיקומו של הארווי דנט כולל ניתוח פלסטי לתקן את מחצית פניו המעוותת, השיקום נכשל ודנט חוזר לאישיותו של דו-פרצוף ולחיי הפשע.
בסופו של דבר, באטמן עוצר את דו-פרצוף, אך האוכלוסייה איננה מקבלת את מעשיו ומתווכחת האם לנטילת-החוק-לידיים של באטמן יש מקום בחברה.
התקשורת משחקת תפקיד גדול בסיפור, כאשר סיפור העלילה נקטע בידי מבזקי חדשות וויכוחים בין עורכים, עיתונאים ופובליציסטים על פעולותיו של באטמן והאירועים השונים שמתרחשים בסיפור.
אחרי שבאטמן מציל את קארי קלי בת ה-13 מהתקפת כנופיית המוטאנטים, קלי רוכשת תחפושת של רובין ומחפשת את באטמן על-מנת לעזור לו.
היא מוצאת אותו במזבלה העירונית נלחם במנהיג המוטאנטים הצעיר והחזק.
מנהיג המוטאנטים מנצח את באטמן אך קלי מצילה אותו על ידי הסחת הדעת של המוטאנט וגרירת באטמן אל הבאטמוביל (שבגרסה זו היא מעין טנק), שם היא מטפלת בפצעיו.
אחרי שהם חוזרים למערת העטלף באטמן מקבל את קרי כרובין החדש למרות התנגדותו של המשרת אלפרד פניוורת'.
יחד עם מפכ"ל המשטרה לשעבר ג'יימס גורדון הם מתכננים להביס את המוטאנטים: גורדון נותן למנהיג המוטאנטים לברוח מהכלא, ובאטמן מביס אותו בקרב בתוך שלולית בוץ לעיני כל חברי הכנופיה.